送王道士還山
作者：李頎
朝代：唐

paragraphs: 嵩陽道士餐柏實，居處三花對石室。
心窮伏火陽精丹，口誦淮王萬畢術。
自言神訣不可求，我師聞之玄圃遊。
出入彤庭佩金印，承恩赫赫如王侯。
雙峰樹下曾受業，應傳肘後長生法。
吾聞仙地多後身，安知不是具茨人。
玉膏清泠瀑泉水，白雲谿中日方此。
後今不見數十年，鬢髮顏容只如是。
先生捨我欲何歸，竹杖黃裳登翠微。
當有巖前白蝙蝠，迎君日暮雙來飛。